U kolovozu je u Osnovnoj školi Davorina Trstenjaka zaposlen novi domar. Zapošljavanje ne bi bilo čudno da kao djelatnik nije primljen zet aktualnog ravnatelja škole Vladimira Ikšića.

Nije službeno zet

– Već na prvi pogled bilo je očito da je natječaj namješten. Pisalo je da novi domar mora imati srednju stručnu spremu, smjer tehničar elektrostrojarstva, koji bi trebao znati obavljati tehničko održavanje zgrada i okoliša, namještaja, elektroinstalacija i vodoinstalacija te instalacija centralnog grijanja. Navedeni su i posebni uvjeti u što ulazi pet godina radnog staža, vozačka dozvola B kategorije, potvrda o osposobljenosti iz područja zaštite na radu, potvrda o osposobljenosti za provedbu mjera zaštita od požara, gašenje požara i spašavanje ljudi i imovine te potvrda o osposobljenosti za rad na siguran način. Stari domar nije bio elektrostrojar. Osim toga, u statutu škole piše da je za radno mjesto domara predviđena srednja stručna sprema instalater grijanja i klimatizacije te položen ATK ispit – upozorio je Davor Govorčinović, HDZ-ov vijećnik u Gradskome vijeću. Dodao je i da je u školi ravnateljeva bivša supruga kuharica, a sestra spremačica. Da zaposleni novi domar nije njegov zet, u prvom telefonskom razgovoru s novinarkom Večernjeg lista kazao je ravnatelj Vladimir Ikšić.

– On živi s mojom kćeri, ali nisu vjenčani, prema tome nije mi zet i mi nemamo obiteljskih veza. Javio se na natječaj, ispunio je uvjete. Nisam odstupio od natječajne procedure i ne vidim ništa sporno. Stiglo nam je 11 molbi i jedan prigovor na rezultat natječaja, i to od osobe s trogodišnjom srednjom školom metalske struke koja nikako ne zadovoljava uvjete. Svi mogu napisati prigovor, doći provjeriti informacije i natječaj, sve je transparentno – poručio je Ikšić.

Rade više od 10 godina

Iako po statutu škole domar treba biti instalater grijanja, Ikšić kaže da se ustanova grije preko srednje škole u kojoj na tome rade dvije osobe, pa taj uvjet nije bitan.

– Bivša supruga zaposlena je 1998. godine, a sestra oko 2000. godine. Tada nije bilo javnih natječaja, osobito za tehničko osoblje. Išlo se direktnom pogodbom putem Zavoda za zapošljavanje – odgovara Ikšić, koji je ravnatelj od 1995.